**Tisztelt Tenyésztők,**

Köszönjük az ötleteket, amelyeket különböző csatornákon juttattatok el az egyesülethez a fajta jobbítása érdekében. A Tenyésztői Bizottság április 15-i ülésén részleteiben tárgyalta a témákat, és az alábbi döntések születtek:

1. **A Filou-vonal megmentése:**

A Filou vonalból a közelmúltban két mén került az egyesület látókörébe. Filou Zorró Jánkmajtison van egy lovasiskolában, nagyon jól kezelhető, gyerekek lovagolnak rajta. Novotni Péter már többször próbált a tulajdonossal tárgyalni, hogy hozzák el ménvizsgára. Utoljára április elején volt ott, és készített a lóról néhány fényképet, amelyeken látszik, hogy megfelelő küllemű, jó típusú mén, jó mozgással. A tulajdonosok beleegyeztek, hogy elhozzák az idei elővizsgára, és ha azt teljesíti, akkor valószínűleg felkészítik a ménvizsgára is.

Filou Mephisto Ikrényben készül díjlovaglásban paralimpiára Rák Edinával. Edinának nincs lehetősége szemlén bemutatni. Mátyás István vállalta, hogy otthonában megtekinti a lovat és amennyiben úgy látja, hogy küllemben és mozgásban megfelelhet a követelményeknek, a tenyésztői bizottság tovább tárgyalja a lehetőségeket.

2. **Képzések, előadások:**

Az elővizsgával egyidejűleg tervezünk egy bírói képzést / egyeztetést, majd későbbi időpontban egy genetikai előadást a vonaltenyésztésről és a cseppvér-keresztezésről.

3. **Egyesületi versenyek, tenyészkipróbálások:**

Az egyesület nem tervez versenyeket rendezni, azonban minden kancát szívesen látunk a ménvizsgával egyidőben megrendezett kancavizsgákon. Itt nemcsak nincs nevezési díj, de bizonyos teljesítmény fölött tenyésztési prémiumot is fizetünk.

4. **"Génmegőrzésre engedélyezett" kategória létrehozás a ménlistában:**

Nem tervezzük a teljesítményvizsgálati rendszer további lazítását. A teljes egyesületi állomány a génmegőrzést szolgálja, ezért ellenkezőleg: a sportirányú keresztezésre használt mének vannak a bemutató szövegben megjelölve, illetve külön kategóriában.

5. **A legalább 4 ősi sorig tiszta kisbéri-félvér származású lovak megjelölése a származási lapon:**

A tenyésztői bizottság nyitott erre az ötletre. Várjuk a javaslattevőtől a részletesebb kidolgozást a megkülönböztetés módját, illetve a kritériumok meghatározását illetően.